Neiu Leetsmann toob päevakorrale Kuristal sündinud tapmise loo ja nõuab, et Maanõukogu järeluurimise toime  paneks. K. Baars seletab, et sarnane järeluurimine kuidagi võimalik ei ole, sest see oleks täiesti kohtuvõimude tegevuse sekka segamine. A. Vallner toetab neiu Leetsmann'i ja toonitab paralleeli praeguse sündmuse ja Luhti vangistamise vahel. J. Tõnisson vaidleb sarnase paralleeli tõmbamise vastu, sedasama mõtet toetab ka J. Temant. V. Masik leiab, et see juhtumine mitte harilik nähtus ei ole, vaid et see laialisema tähtsusega seltskondline küsimus on ja teeb ettepaneku, et telegrammi teel järele päritaks,  kuidas sündinud lugu oli, ehk komisjon asutataks, kes asja järele uuriks. A. Vallner nõuab, et asi saaks võimalikult mitmekülgselt järele uuritud ja et saaks miilitsa tegevuse vastu protesteeritud. K. Ast leiab, et see juhtumine heidab miilitsionääride tegevuse peale varju ja sellepärast on Maanõukogu kohus seda asja valgustada, ja teeb ettepaneku, et saaks 3-liikmeline komisjon valitud, kes seda asja järele uuriks. J. Kärner nõuab protesti avaldamist. J. Vilms teeb ettepaneku, et Viljandi maakonnanõukogu  kohuseks tehtaks asja kõigekülgselt uurida ja sellest Maanõukogule teada anda. K. Baars seletab, et selle asja juhtimise juures palju süüdi on organisatsioonid, kes määrusi välja annavad, mis seaduslikul alusel ei seisa ja sellepärast elanikkude keskel eksiarvamisi tekitavad. J. Tõnisson seletab, et praegusel silmapilgul mitte tarvidust ei ole parlamentaarset uurimist toime panna, ei ole aga mitte selle vastu, kui Maanõukogu ennast orienteerib ja selle juhtumise vastu protesteerib, kui selleks küllalt põhjust  on. Soovitab, et Viljandi maakonnanõukogule ülesandeks tehtaks, et uurimine rutuliselt saaks lõpetatud ja Maanõukogule ette pandud.  J. Temant nõuab, et uurimine saaks selles mõttes ette võetud, et selgusele jõuda, kas olid kellegi poolt dokumendid antud, mis otsekohe kohtu otsusele vastased olid. A. Birk leiab, et see järelpärimine peaks seda teed käima, nagu kõik teised ettepanekud, s. o. ta peaks komisjonist läbi käima, ja teeb ettepaneku, et see küsimus saaks õigusteaduse komisjoni kätte antud, ja  komisjoni resolutsiooniga homse koosoleku päevakorda võetud.  Allikas: Maanõukogu protokoll nr. 17 (1. august 1917), lk. 56-57.